ปรัชญา โดราเอมอน
ทุกคนน่าจะรู้จักโดราเอมอน การ์ตูนยอดฮิตของญี่ปุ่น รู้ไหมว่าโดราเอมอนเกิดมาจากไอเดียของนักเขียนการ์ตูนชาวญี่ปุ่นที่บังเอิญไปเห็นแมวจรจัด และถ้านับจนถึงวันนี้โดราเอมอนจะอายุเกือบ 50 ปี แล้ว การ์ตูนเรื่องนี้มีข้อคิดที่น่าสนใจหลายอย่าง ลงทุนแมนจะเล่าให้ฟัง
29 พ.ค. 2561

ปรัชญา โดราเอมอน / โดย ลงทุนแมน
ทุกคนน่าจะรู้จักโดราเอมอน การ์ตูนยอดฮิตของญี่ปุ่น
รู้ไหมว่าโดราเอมอนเกิดมาจากไอเดียของนักเขียนการ์ตูนชาวญี่ปุ่นที่บังเอิญไปเห็นแมวจรจัด
และถ้านับจนถึงวันนี้โดราเอมอนจะอายุเกือบ 50 ปี แล้ว
การ์ตูนเรื่องนี้มีข้อคิดที่น่าสนใจหลายอย่าง
ลงทุนแมนจะเล่าให้ฟัง
โดราเอมอนถูกแต่งขึ้นโดยฮิโรชิ ฟุจิโมโตะ และโมโตโอะ อะบิโคะ ซึ่งเป็นเพื่อนกันมาตั้งแต่สมัยประถมและชอบวาดการ์ตูนเหมือนกัน โดยทั้งคู่ใช้นามปากกาว่าฟุจิโกะ ฟุจิโอะ
ในปี 1969 ทั้ง 2 คนได้ไปลงโฆษณาการ์ตูนเรื่องใหม่โดยโครงเรื่องนั้นจะมีตัวเอกออกมาจากลิ้นชัก แต่ทั้งคู่ก็ยังไม่มีไอเดียว่าตัวเอกที่ว่าควรมีลักษณะหน้าตาแบบไหน ทำให้ทั้งคู่รู้สึกกดดัน เมื่อเวลาส่งต้นฉบับใกล้เข้ามา
วันหนึ่งหลังจากที่ฮิโรชิ ฟุจิโมโตะ ได้ปรึกษาโมโตโอะ อะบิโคะ เพื่อหาไอเดียของตัวเอกตัวนี้
ตอนนั้นเขาสังเกตเห็นแมวจรจัดที่มักแอบเข้ามาที่บ้าน และเขาก็มักมาเล่นกับแมวตัวนี้เป็นประจำ โดยเฉพาะช่วงที่ไม่มีไอเดียในการเขียนการ์ตูน
ยิ่งเวลาส่งไอเดียใกล้เข้ามา เขายิ่งเหนื่อยล้าและคิดว่า โลกนี้น่าจะมีเครื่องไทม์แมชชีนเพื่อย้อนเวลากลับไปแก้ไข เรื่องราวต่างๆ ในอดีตได้
จนวันหนึ่งเขาวิ่งไปสะดุดกับตุ๊กตาล้มลุกของลูกสาวที่อยู่บนพื้น ทำให้เกิดไอเดียในการสร้างตัวการ์ตูนที่เอาหน้าแมวจรจัดที่เขาเล่นด้วยเป็นประจำมาผสมกับตุ๊กตาของลูกสาวจนตั้งชื่อว่า โดราเอมอน
โดราเอมอนเป็นเรื่องราวของหุ่นยนต์แมวที่มาจากศตวรรษที่ 22 โดยนั่งไทม์แมชชีนย้อนเวลากลับมา
จนมาพบเด็กจอมขี้เกียจและขี้ขลาดที่ชื่อว่าโนบิตะ ซึ่งเป็นเด็กไม่เอาถ่าน เรียนก็ไม่เก่ง ทำอะไรก็มักจะล้มเหลว แต่จะมีโดราเอมอนที่คอยให้กำลังใจ คอยช่วยเหลือ
คำว่า “โดราเอมอน” เกิดจาก “โดราเนโกะ” แปลว่า แมวหลงทาง ส่วน “เอมอน” เป็นคำเรียกต่อท้ายชื่อของเด็กชายในสมัยก่อน
โดราเอมอนเริ่มตีพิมพ์ครั้งแรกในปี 1969 โดยสำนักพิมพ์โชงากูกัง นับเป็นหนึ่งในการ์ตูนที่ขายดีที่สุดในโลก โดยขายไปกว่า 100 ล้านเล่ม แปลเป็นภาษาต่างๆ ทั่วโลก ถึง 9 ภาษา ซึ่งรวมถึงภาษาไทย
โดราเอมอนเริ่มออกอากาศในประเทศไทยครั้งแรกในปี 1982 ผ่านทางช่อง 9 อ.ส.ม.ท.
ในช่วงปี 1979 - 2018 โดราเอมอนที่ถูกนำมาทำเป็นภาพยนตร์หลายเรื่อง และเป็นภาพยนตร์การ์ตูนแอนิเมชันแบบซีรีส์ที่ทำรายได้สูงสุดตลอดกาล โดย 3 ลำดับแรกคือ
1. โดราเอมอน รายได้รวม 37,700 ล้านบาท
2. โปเกมอน รายได้รวม 31,700 ล้านบาท
3. ยอดนักสืบจิ๋วโคนัน รายได้รวม 23,450 ล้านบาท
ภาค Stand by Me Doraemon เป็นภาพยนตร์ที่ทำรายได้รวมมากที่สุดในบรรดาภาพยนตร์ของโดราเอมอน โดยมีรายได้ประมาณ 5,800 ล้านบาท
โดราเอมอน เป็นการ์ตูนที่สร้างความสนุกสนาน มีการสอดแทรกศิลปะวัฒนธรรมของญี่ปุ่นเข้าไป รวมทั้งให้แง่คิดและแฝงไปด้วยปรัชญาในการใช้ชีวิตแก่คนดูได้หลายอย่าง
โนบิตะอาจจะเรียนไม่เก่ง โดนครูดุและเพื่อนล้อเป็นประจำ แต่พ่อโนบิตะบอกว่า “ลูกอาจจะสอบไม่ได้ 100 คะแนนเต็ม แต่ไม่ว่าอย่างไรลูกห้ามโกงนะ”
สมัยที่โนบิตะเป็นเด็กเล็ก หกล้มแล้วร้องไห้ คุณย่าโนบิตะบอกว่า “หลานต้องเข้มแข็งให้เหมือนตุ๊กตาล้มลุกนะ เพราะเวลามันล้ม มันจะลุกขึ้นได้เสมอ”
ตอนหนึ่ง โนบิตะมีปัญหา แม่โนบิตะจึงบอกโนบิตะไปว่า “เวลาลูกมีปัญหา ให้ลูกกลับมาหาแม่นะ แม่จะเป็นคนปลอบลูกเอง”
แต่สิ่งที่เป็นจุดเด่นที่สุดในเรื่องนี้ก็คือ ของวิเศษ
และของวิเศษของโดราเอมอนที่น่าจะพีกสุดก็คือ “ไทม์แมชชีน” ซึ่งเป็นเครื่องที่ใช้เดินทางข้ามเวลา
เรื่องนี้มันทำให้เราคิดได้ว่า
ถ้าวันนี้เราสามารถใช้เครื่องนี้ได้ เราอยากจะย้อนเวลากลับไปทำอะไร
กลับไปแก้ไขสิ่งไหนในอดีต
เราอยากย้อนไปเพื่อบอกตัวเองว่า เราควรตั้งใจเรียน เพราะโตขึ้นมา จะได้มีอนาคต มีงาน มีรายได้ที่ดีเลี้ยงดูครอบครัวได้
หรือจะบอกตัวเองว่า เราน่าจะเล่นและใช้ชีวิตให้สนุก เต็มที่มากกว่านี้ เพราะว่าวันหนึ่งที่เราโตขึ้นมา มีภาระหน้าที่ความรับผิดชอบมากมาย เราจะไม่มีเวลาที่จะทำแบบนั้นแล้ว
หรืออยากจะกลับไปหาครอบครัว เพื่อนในวัยเด็ก เพื่อบอกว่าเรารักและเป็นห่วงพวกเขามากแค่ไหน ถ้าวันนี้เราไม่มีโอกาสที่จะบอกคนเหล่านั้น
แต่ในโลกแห่งความจริงแล้ว
เวลาย้อนกลับไม่ได้..
สิ่งที่เราทำได้ดีที่สุดก็คือ ยอมรับและเรียนรู้ความผิดพลาด เพื่อป้องกันไม่ให้มันเกิดขึ้นอีกในอนาคต
ถ้าเรายังมัวแต่โหยหาอดีต
บางทีอดีตจะกลับมาทำร้ายเรา
มองที่ปัจจุบัน เพื่อสร้างอนาคตที่ดีกว่าในวันข้างหน้า
แล้วเราจะทำอะไรในวันนี้
เพื่อให้วันข้างหน้า เราจะภูมิใจได้ว่าเราได้เลือกทางเดินถูกต้องแล้ว
และไม่คิดอยากนั่งไทม์แมชชีน ย้อนกลับไปแก้ไขอดีตอีกต่อไป..
----------------------
ไม่ต้องมี ไทม์แมชชีน แบบโดราเอมอน ก็ย้อนกลับไปอ่านบทความของลงทุนแมนได้
ติดตามบทความลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference:
-
-
-
-
-
-
-
[6763].